Komorene

**Komorene,** offisielt **Unionen Komorene** (fransk: *Union des Comores*; komorisk: *Udzima wa Komori*; arabisk: الاتحاد القمر) er en øystat i Indiahavet utenfor Afrikas østkyst. Landet består av tre av øyene i øygruppen Komorene, som ligger nord i Mosambikkanalen.  

Komorene er Afrikas tredje minste nasjon i areal og hadde i 2022 836 000 innbyggere. Hovedstaden er Moroni, som ligger på øyen Njazidja (Grande Comore).

## Etymologi
Navnet *Komorene* kommer fra "qumr", det arabiske ordet for *måne,* og betyr "de små måneøyer". 

## Naturgeografi
### Klima og miljø
Klimaet er et tropisk havsklima med regntid fra november til mai. Sykloner kan forekomme i denne perioden.

Et stort miljøproblem er jorderosjon på grunn av dyrking på fjellskråningene uten å terrassere. 90% av landets elektrisitet produseres av fossilt brensel, resten av vannkraft.

### Flora og fauna
Som andre øyer har Komorene en særegen flora og fauna med mange endemiske arter. Særlig kjent fra Komorene er blåfisken (*Latimeria chalumnae*), en av bare to nålevende kvastfinnefisker. Arten lever i undersjøiske huler, den totale bestanden er trolig bare noen hundre individer.

## Demografi
*Befolkningens gjennomsnittsalder: 18,6 år (2002)
*Spedbarnsdødelighet: nesten 8&nbsp;% (2003)
*Gjennomsnittlig levealder: 61,2 år (2003)
*Etniske grupper: antalote, cafre, makoa, oimatsaha, sakalava
*Religiøs tilhørighet: sunnimuslimer 98&nbsp;%, katolikker 2&nbsp;%
*Språk: arabisk, fransk, komorisk (en blanding av swahili og arabisk)
*Analfabetisme: over 40&nbsp;% av befolkningen eldre enn 15 år var analfabeter 2003

## Historie
I flere århundrer før Frankrike erobret øyene, hadde både indiske og arabiske handelsmenn krysset Indiahavet og vært innom Komorene på sine reiser. De første folkene på Komorene kom fra Afrika, Australia, Indonesia og Arabia. Frankrike erobret øyene og erklærte dem som en koloni i 1912.
Etter selvstendigheten fra Frankrike i 1975 har det vært 19 kupp eller kuppforsøk på Komorene. 

I 1997 erklærte øyene Anjouan og Mohéli sin selvstendighet fra Komorene. I 1999 tok den militære kommandanten oberst Azali Assoumani makten. Han forsøkte å løse krisen med Anjouan og Mohéli, ved å inngå *des accords de Fomboni* (Fomboni-avtalene) i 2000/2001, som ga grunnlaget for en nasjonal forsoningsprosess. På slutten av 2001 ble den nye konstitusjonen godkjent, og et presidentvalg fant sted våren 2002. Hver av landets øyer valgte da sin egen president, og en ny unionspresident avla presidenteden den 26. mai 2002.

Komorene gjør krav på øyen Mayotte, et fransk departement som er en del av øygruppen Komorene. 

## Politikk og administrasjon
### Administrativ inndeling
Komorene er inndelt i tre autonome regioner som også er tre øyer:
* Grande Comore (Njazidja), inndelt i 8 prefekturer.
* Anjouan (Nzwani), 5 prefekturer.
* Mohéli (Mwali), 3 prefekturer.

### Menneskerettigheter
Komorene har fengselsstraff inntil 5 år for homofili.

## Næringsliv
Komorene er et av verdens fattigste land, blant annet grunnet en ung og raskt voksende befolkning og svært få naturressurser. 60&nbsp;% av befolkningen er ytterst fattige. Arbeidskraftens lave utdannelsesnivå medfører høy arbeidsløshet, og landet er svært avhengig av utenlandsk hjelp. Jordbruket, inklusive fiske, jakt og skogbruk, utgjør 40&nbsp;% av BNP, sysselsetter 80&nbsp;% av arbeidskraften og står for det meste av eksporten. Landet er ikke selvforsynt med mat, og ris er en stor importvare.

Gjennom en avtale om valutasamarbeid fra 1979 mellom Frankrike og Komorene har den komoriske valutaen en fast vekslingskurs mot euroen, EUR 1 = KMF 491,967 75. Dette pussige beløp kommer av at landet tidligere hadde fast vekslingskurs mot fransk franc, FRF 1 = KMF 50. Kursen ble i 1994 endret til FRF 1 = KMF 75, som igjen er blitt omregnet til euro.

## Referanser


## Litteratur
* 
* 

## Eksterne lenker
* 
* Presidentskapets offisielle nettside
* Anjouan.net